b'\n_START_ARTICLE_\nV\xc3\xa4in\xc3\xb6 Havas\n_START_SECTION_\nPerhetausta\n_START_PARAGRAPH_\nV\xc3\xa4in\xc3\xb6 Havas oli kotoisin Lemp\xc3\xa4\xc3\xa4l\xc3\xa4st\xc3\xa4, jossa h\xc3\xa4nen molemmat vanhempansa Oskar Samuel \xc3\x96rling ja Augusta Maria B\xc3\xb6hling toimivat kirkonkyl\xc3\xa4n kansakoulun opettajina. Vanhemmat toimivat aktiivisesti mm. raittius- ja nuorisoseurassa, jotka tulivat siten my\xc3\xb6s heid\xc3\xa4n lapsilleen jo varhain tutuiksi. Perhe suomensi nimens\xc3\xa4 Havakseksi vuonna 1906. Nimi otettiin koulua l\xc3\xa4hell\xc3\xa4 sijainneesta tutusta kalapaikasta, Havaslahdesta. V\xc3\xa4in\xc3\xb6 Havaksen nuorempi veli oli runoilija ja kansakoulunopettaja Eero Havas ja h\xc3\xa4nen sisarensa l\xc3\xa4hetysty\xc3\xb6ntekij\xc3\xa4 Aili Havas.\n_START_SECTION_\nKirkonmies ja kirjailija\n_START_PARAGRAPH_\nV\xc3\xa4in\xc3\xb6 Havas vihittiin papiksi 1921. Pian sen j\xc3\xa4lkeen h\xc3\xa4n avioitui Aunuksen retkell\xc3\xa4 tapaamansa lotan Saimi Adelia Kauhasen kanssa. Perheeseen syntyi kymmenen lasta. Havas toimi sotilaspastorina Lappeenrannassa sek\xc3\xa4 Oulussa, Rovaniemell\xc3\xa4 ja Kittil\xc3\xa4ss\xc3\xa4 1921\xe2\x80\x931927, Merij\xc3\xa4rven kirkkoherrana 1927\xe2\x80\x931935 ja Kivij\xc3\xa4rven kirkkoherrana 1935\xe2\x80\x931941._NEWLINE_1920-luvulla Havas omaksui lestadiolaisen uusher\xc3\xa4yksen, mutta siirtyi hengellisen etsinn\xc3\xa4n j\xc3\xa4lkeen 1920-luvun lopulla vanhoillislestadiolaisuuteen. H\xc3\xa4n teki vuosina 1925\xe2\x80\x931926 saarnamatkan Yhdysvaltoihin ja oli 1930-luvulla vanhoillislestadiolaisten Lasten Siionin ja Siionin L\xc3\xa4hetyslehden vastaava toimittaja._NEWLINE_Havas kirjoitti useita hengellisi\xc3\xa4 ja is\xc3\xa4nmaallisia runoja ja kirjoja. Nelj\xc3\xa4 h\xc3\xa4nen runoistaan on valittu Virsikirjaan (numerot 291 Kun tunnon taakan alla, 344 Maan ja taivaan Luojan, 438 Oi armahda, Kristus, niin kaita on tie ja 574 On kaunis synnyinmaamme). Vanhoillislestadiolaisten Siionin laulut -kokoelmassa on s\xc3\xa4vellettyn\xc3\xa4 12 h\xc3\xa4nen runoaan. Joululauluista Taneli Kuusiston s\xc3\xa4velt\xc3\xa4m\xc3\xa4\xc3\xa4 Oi saavu suuri rauhan juhla ja Jaakko Linjaman s\xc3\xa4velt\xc3\xa4m\xc3\xa4\xc3\xa4 He lauloivat voittoa taivaan lauletaan paljon, samoin h\xc3\xa4\xc3\xa4laulua Anna s\xc3\xa4, Herra, nyt siunaus taivaan._NEWLINE_Hengellisten laulujen lis\xc3\xa4ksi Sulho Rannan s\xc3\xa4velt\xc3\xa4m\xc3\xa4 is\xc3\xa4nmaallinen Testamentti pojalleni on tunnetuimpia Havaksen runoja.\n_START_SECTION_\nPoliitikko ja sotilas\n_START_PARAGRAPH_\nV\xc3\xa4in\xc3\xb6 Havas oli nuorena ylioppilaana yhdess\xc3\xa4 K. A. Tapolan kanssa keskeisi\xc3\xa4 puuhamiehi\xc3\xa4 kotipit\xc3\xa4j\xc3\xa4ns\xc3\xa4 Lemp\xc3\xa4\xc3\xa4l\xc3\xa4n suojeluskunnan perustamisessa 1917, mutta h\xc3\xa4n joutui sittemmin piileskelem\xc3\xa4\xc3\xa4n Lemp\xc3\xa4\xc3\xa4l\xc3\xa4ss\xc3\xa4, kunnes valkoiset valtasivat pit\xc3\xa4j\xc3\xa4n maaliskuun lopulla 1918. Sen j\xc3\xa4lkeen Havaskin p\xc3\xa4\xc3\xa4si veljens\xc3\xa4 Eeron kanssa l\xc3\xa4htem\xc3\xa4\xc3\xa4n mukaan sotaan. Havas oli vapaaehtoisena mukana viidess\xc3\xa4 sodassa: Suomen sis\xc3\xa4llissodassa, heimosodissa Virossa Pohjan Pojissa ja Aunuksessa, talvisodassa ja jatkosodassa. Sotilasarvoltaan h\xc3\xa4n oli reservin kapteeni ja toimi komppanianp\xc3\xa4\xc3\xa4llikk\xc3\xb6n\xc3\xa4 jo heimosodissa. Havas oli Suur-Suomi-aatteen kannattaja mutta ei kuitenkaan kuulunut AKS:\xc3\xa4\xc3\xa4n eik\xc3\xa4 \xc3\xa4\xc3\xa4rioikeistoon._NEWLINE_Havas oli presidentin valitsijamiehen\xc3\xa4 1931 ja 1937, ja h\xc3\xa4net valittiin eduskuntaan 1939 kokoomuksen ehdokkaana. Talvisodan puhjettua Havas kuitenkin l\xc3\xa4hti rintamalle vapaaehtoisena. Kansanedustajista my\xc3\xb6s Heikki Niskanen ja Paavo Susitaival l\xc3\xa4htiv\xc3\xa4t sotaan vapaaehtoisina. Havas kaatui jatkosodan alussa 21. elokuuta 1941 Suoj\xc3\xa4rven Suvilahdella ollessaan pys\xc3\xa4ytt\xc3\xa4m\xc3\xa4ss\xc3\xa4 neuvostoliittolaista hy\xc3\xb6kk\xc3\xa4ysvaunua JR 50:n 6. komppanian p\xc3\xa4\xc3\xa4llikk\xc3\xb6n\xc3\xa4. H\xc3\xa4net haudattiin Kivij\xc3\xa4rvelle._NEWLINE_Kirjailija Martta Haatanen julkaisi kaksi vuotta my\xc3\xb6hemmin 1943 romaanin Kirkastettu syd\xc3\xa4n, jonka pohjalta Ilmari Unho teki samannimisen elokuvan. Kirjalle ja siit\xc3\xa4 tehdylle elokuvalle V\xc3\xa4in\xc3\xb6 Havas ja h\xc3\xa4nen el\xc3\xa4m\xc3\xa4ns\xc3\xa4 oli vahvana esikuvana.'